P6_TA(2006)0353

Az Európai Parlament bevonása a Hágai Konferencia munkájába

Az Európai Parlament állásfoglalása az Európai Parlament bevonásáról a Hágai Konferencia munkájába a Közösség csatlakozását követően

Az Európai Parlament,

- tekintettel az Európai Közösségnek a Hágai Nemzetközi Magánjogi Konferenciához való csatlakozásáról szóló tanácsi határozatra irányuló javaslatra (COM(2005)0639),

- tekintettel az Európai Közösségnek a Hágai Nemzetközi Magánjogi Konferenciához való csatlakozásáról szóló tanácsi határozatra irányuló javaslatról szóló, 2006. szeptember 7-i állásfoglalására [1],

- tekintettel eljárási szabályzata 108. cikkének (5) bekezdésére,

A. mivel a Közösségnek a Hágai Nemzetközi Magánjogi Konferenciához (CODIP) való csatlakozása javíthatja az összhangot a nemzetközi polgári és kereskedelmi jog, valamint a közösségi jog terén, és jelentősen előmozdíthatná a Közösség befolyását ezen a fórumon;

B. mivel a CODIP-egyezmények elengedhetetlen hivatkozási pontok a polgári és a kereskedelmi jogban;

C. mivel az Amszterdami Szerződés óta a Közösség hatáskörébe tartozik, hogy intézkedéseket fogadjon el a több államra kiterjedő vonatkozású polgári ügyekben folytatott igazságügyi együttműködéssel kapcsolatban, a belső piac megfelelő működéséhez szükséges mértékben;

D. mivel a Parlament mint társjogalkotó részt vesz az ilyen intézkedések elfogadásában, és ennek során nem csupán konzultálnak vele;

E. mivel számos, a Közösség által elfogadott vagy fontolóra vett eszköz átfedi azokat az ügyeket, melyekkel a Hágai Konferencia foglalkozott vagy foglalkozni fog a jövőben;

F. mivel továbbá a Közösséget fel fogják kérni, hogy aktívan vegyen részt a CODIP prioritásainak felállításában és annak biztosításában, hogy azok megfelelnek az igazságügyi együttműködésről szóló hágai programnak, a pénzügyi szolgáltatásokról szóló cselekvési tervnek, a belső piaci stratégiának, és még általánosabban a Közösség munkaprogramjának;

G. mivel a Bizottságot fel fogják kérni, hogy konzultáljon a Parlamenttel a tárgyalási felhatalmazások tervezetéről és az elkülönítési záradékok szükségességéről;

H. mivel a Parlamentnek szorosan részt kell vennie a Hágai Konferencia eljárásaiban, és konzultálni kell vele tanácskozásainak kimeneteléről annak érdekében, hogy biztosított legyen a Bizottság mint a Közösség egyedüli képviselője részvételének még demokratikusabb ellenőrzése, valamint a polgárok és a joggyakorlók jelentős érdeklődésére számot tartó eljárásainak nagyobb mértékű átláthatósága és nyitottsága;

1. felkéri a Tanácsot és a Bizottságot, kérjék meg a Parlamentet, hogy nyilvánítsa ki véleményét eseti alapon annak szükségességéről, hogy a Közösség csatlakozzon-e azokhoz a meglévő egyezményekhez, amelyeket már számos tagállam ratifikált;

2. úgy határoz, hogy a Konferenciával közösen alaposan megvizsgálják az együttműködés további módozatait, és kezdeményezik egy parlamenti fórum megalapítását a nemzeti parlamenti képviselőkkel a Konferencia munkájának követése és az arról történő tájékoztatás érdekében;

3. felkéri a Tanácsot és a Bizottságot, hogy javasoljanak megfelelő eljárásokat, melyek lehetővé teszik a Parlament számára a megfelelő közreműködést a Hágai Nemzetközi Magánjogi Konferencia munkájában;

4. utasítja elnökét, hogy továbbítsa ezt az állásfoglalást a Tanácsnak, a Bizottságnak, valamint a tagállamok kormányainak és parlamentjeinek.

[1] Elfogadott szövegek, P6_TA(2006)0345.

--------------------------------------------------